PATVIRTINTA

Radviliškio rajono savivaldybės tarybos

2020 m. vasario 27 d. sprendimu Nr. T-190

Redakcija: 2021 m. spalio 14 d. Nr. T-590

**RADVILIŠKIO RAJONO SAVIVALDYBĖS SPORTININKŲ IR TRENERIŲ SKATINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Radviliškio rajono savivaldybės (toliau – Savivaldybė) sportininkų ir trenerių skatinimo tvarkos aprašas (toliau – Aprašas) reglamentuoja Radviliškio rajono sportininkų ir trenerių apdovanojimo ir skatinimo tvarką.

2. Aprašo tikslas – skatinti Savivaldybės sportininkus ir jų trenerius siekti aukštų sporto rezultatų.

3. Apraše vartojamos sąvokos ir apibrėžimai:

3.1. **sporto varžybos** – sporto renginys, kuriame, siekiant nustatyti laimėtoją (-us), pagal iš anksto paskelbtus nuostatus sportininkai, laikydamiesi tam tikros (-ų) sporto šakos (-ų) taisyklių, varžosi tarpusavyje (individualiai ar komandomis);

3.2. **sportininkas** – asmuo, kuris varžosi su kitais asmenimis sporto varžybose ir (ar) treniruojasi sporto pratybose, treniruotėse, kurių tikslas pasirengti sporto varžyboms;

3.3. **treneris** – sporto specialistas, rengiantis sportininką (-us) sporto varžyboms ir (ar) jam (jiems) vadovaujantis sporto varžybų metu;

3.4. kitos šiame Apraše vartojamos sąvokos suprantamos taip, kaip jos apibrėžtos Lietuvos Respublikos sporto įstatyme.

4. Sportininkai gali būti skatinami padėkos raštais, padėkos ženklais, piniginėmis premijomis.

5. Pinigai premijoms skiriami iš Radviliškio rajono savivaldybės švietimo ir sporto paslaugų centro (toliau – Centras) biudžete numatytų lėšų.

6. Sportininkai ir treneriai, siekiantys būti paskatinti šiame Apraše nurodytomis skatinimo priemonėmis, paraiškas dėl sportininkų ir trenerių skatinimo teikia Centro direktoriui.

**II SKYRIUS**

**PARAIŠKŲ PATEIKIMO, SVARSTYMO IR ATRANKOS TVARKA**

7. Paraiškas gali teikti Savivaldybėje registruotos visų teisinių formų sporto įstaigos ir fiziniai asmenys (sporto varžyboms besitreniruojantys savarankiškai be trenerio), gyvenantys Radviliškio rajone.

8. **Paraiškos priimamos tik su dokumentais, įrodančiais varžybų rangą (varžybų nuostatai, protokolai, Europos ir pasaulio čempionatų dalyviams – atitinkamos sporto šakos federacijos patvirtinantis dokumentas dėl sportininko delegavimo atstovauti šaliai) Centro Sporto skyriuje (Radvilų g. 6, Radviliškis) iki sausio 15 d. už praėjusius kalendorinius metus. Treneris, pretenduojantis gauti piniginį paskatinimą už jo rengto sportininko pasiekimus, pateikia trenerio kvalifikaciją patvirtinančius dokumentus arba iš sporto klubo ar kitos įstaigos trenerio darbą patvirtinantį dokumentą.**

9. Paraiškas svarsto Centro direktoriaus įsakymu sudaryta komisija (toliau – Komisija).

10. Paraiškos svarstomos kasmet iki vasario 10 d. Apsvarsčiusi pateiktas paraiškas, Komisija Centro direktoriui pateikia protokolinį nutarimą.

**III SKYRIUS**

**PINIGINIŲ PREMIJŲ SKYRIMO KRITERIJAI IR DYDIS**

11. Sportininkų skatinimo piniginių premijų dydžiai pateikti šio Aprašo priede.

12. **Piniginės premijos skiriamos už varžybose, kurių organizatorius yra atitinkamos sporto šakos federacija, iškovotas prizines vietas, komandinių ir individualių rungčių sportininkams Lietuvos (nacionaliniame) ar aukštesnio rango čempionate, jeigu komanda ar sportininkas laimėjo bent prieš 1 varžovą;**

**13. Individualių sporto šakų sportininkus išugdžiusiems treneriams skiriama 50 procentų dydžio visų jo auklėtinių gautų piniginių prizų premija, bet šios premijos suma negali viršyti didžiausio piniginio dydžio, numatyto atitinkamos sporto šakos sportininkui už aukščiausią pasiekimą gauti.**

**14. Komandinių sporto šakų treneriui skiriama viena 50 procentų dydžio komandos gauto didžiausio piniginio prizo premija.**

15. Premijos skiriamos visiems sportininkams, nepriklausomai nuo užimtos vietos už dalyvavimą:

15.1.1. olimpinėse, paralimpinėse, specialiose olimpinėse žaidynėse – 500 eurų;

15.1.2. pasaulio, Europos čempionato olimpinių sporto šakų varžybose – 350 eurų;

15.1.3. pasaulio, Europos čempionato neolimpinių sporto šakų varžybose – 200 eurų.

**15.1.4. įgijus atitinkamos sporto šakos federacijos sportinio meistriškumo įvertinimą – 150 eurų.**

16. Jeigu per metus sportininkas laimėjo keliose šiame Apraše minimose varžybose, tai bendra premijų suma negali viršyti didžiausios premijos, nurodytos tai sporto šakai.

17. Premija mokama už vienų kalendorinių metų pasiekimus.

18. Premija neskiriama olimpiniams, pasaulio, Europos čempionams ir prizininkams ir juos rengusiems treneriams, išvykusiems iš Radviliškio rajono gyventi kitur prieš daugiau kaip dvejus metus.

**IV SKYRIUS**

**PINIGINIŲ PREMIJŲ SKYRIMAS IR KONTROLĖ**

19. Premija skiriama Centro direktoriaus įsakymu.

20. Pinigai pervedami į premijos gavėjo sąskaitą. Jeipiniginės premijos gavėjas yra nepilnametis asmuo, pinigai pervedami į vieno iš jo tėvų (rūpintojų, globėjų) nurodytą sąskaitą.

21. Paaiškėjus, kad dėl sporto principų nesilaikymo (antidopingo taisyklių pažeidimas, manipuliavimas sporto varžybomis) sportininkui (sporto klubui) anuliuoti jo pasiekti rezultatai, sportininkas (sporto klubas) grąžina pinigus į Centro nurodytą sąskaitą per 5 darbo dienas.

**V SKYRIUS**

**BAIGIAMOSIOS NUOSTATOS**

22. Šiame Apraše nenumatytus atvejus sprendžia ir savo siūlymus Centro direktoriui teikia Komisija.

23. Neužtenkant Centro biudžete suplanuotų lėšų, skirtų Radviliškio rajono sportininkų ir trenerių visoms piniginėms premijoms išmokėti, Komisijos siūlymu ir Centro direktoriaus sprendimu šiame Apraše nustatyti premijų dydžiai gali būti mažinami procentiniais punktais visiems sportininkams vienodai.

24. Paraiškos formą tvirtina Centro direktorius.

25. Už paraiškoje pateikiamą informaciją atsako pats paraiškos teikėjas.

26. Už šio Aprašo vykdymą atsakingas Centro direktorius teisės aktų nustatyta tvarka.

27. Šio Aprašo įgyvendinimą koordinuoja Savivaldybės administracijos Švietimo, kultūros ir sporto skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Radviliškio rajono savivaldybės

sportininkų ir trenerių

skatinimo tvarkos aprašo priedas

**RADVILIŠKIO RAJONO SAVIVALDYBĖS SPORTININKŲ SKATINIMO PINIGINIŲ PREMIJŲ DYDŽIAI**

|  |  |  |  |  |  |
| --- | --- | --- | --- | --- | --- |
| **Eil.**  **Nr.** | **Sporto varžybų pavadinimas** | **Iškovota vieta ir piniginės premijos dydis (Eur)** | | | |
| **I** | **II** | **III** | **Kitos** |
| **1.** | **Lietuvos Respublikos olimpinių (paralimpinių) sporto šakų individualios varžybos** | | | | |
| **1.1.** | Jaunimas, suaugusieji, neįgalieji | **300** | **250** | **200** | **-** |
| **1.2.** | Jaunučiai, jauniai, veteranai | **150** | **100** | **50** | **-** |
| **2.** | **Lietuvos Respublikos olimpinių (paralimpinių) sporto šakų komandinės varžybos** | | | | |
| **2.1.** | Regionų krepšinio lyga A divizionas | **4 000** | **3 500** | **3 000** | **2 700** |
| **2.2.** | Regionų krepšinio lyga B divizionas | **2 500** | **2 300** | **2 000** |  |
| **2.3.** | Lietuvos moksleivių krepšinio lyga | **2 000** | **1 500** | **1 000** |  |
| **2.4.** | Lietuvos krepšinio veteranų lyga | **1 000** | **750** | **500** |  |
| **2.5.** | Futbolo federacijos I lyga | **4 000** | **3 500** | **3 000** | **2 700** |
| **2.6.** | Futbolo federacijos II lyga | **2 500** | **2 300** | **2 000** | **1 700** |
| **2.7.** | Futbolo federacijos III lyga | **1 500** | **1 200** | **1 000** |  |
| **2.8.** | Futbolas. Jaunimas. I lyga | **2 000** | **1 750** | **1 500** | **1 250** |
| **2.9.** | Futbolas. Jaunimas. II lyga | **1 000** | **800** | **600** |  |
| **2.10.** | Kitos sporto šakos (jaunučiai, jauniai, jaunimas, suaugusieji, neįgalieji, veteranai) | **800** | **600** | **400** |  |

|  |  |  |  |  |  |
| --- | --- | --- | --- | --- | --- |
| 3. | Neolimpinių sporto šakų Lietuvos (nacionalinių) čempionatų čempionai ir prizininkai | | | | |
| 3.1. | Jaunučių, jaunių, jaunimo, suaugusiųjų, neįgaliųjų ir veteranų komandos | 500 | 400 | 300 |  |
| 3.2. | Jaunučių, jaunių, jaunimo, suaugusiųjų, neįgaliųjų ir veteranų individualios rungtys | 300 | 250 | 200 |  |
| 4. | Neolimpinių sporto šakų kitų čempionatų čempionai ir prizininkai | | | | |
| 4.1. | Jaunučių, jaunių, jaunimo, suaugusiųjų, neįgaliųjų ir veteranų komandos | 400 | 300 | 200 |  |
| 4.2. | Jaunučių, jaunių, jaunimo, suaugusiųjų, neįgaliųjų ir veteranų individualios rungtys | 200 | 150 | 100 |  |

**Pastaba:** šiame Apraše nenumatytus atvejus sprendžia ir savo siūlymus Centro direktoriui teikia Komisija (šio Aprašo 22 p.).